Helge Adam Møller (KF), 1998-01-22:
Jeg var lidt overrasket over indenrigsministerens bemærkninger i det første minuts tid af hans tale, for indenrigsministeren sagde, at det, Danmarks Statistik havde lagt frem, var en hypotetisk fremskrivning - sådan kunne det måske gå, men det kunne også gå på en helt anden måde - og at regeringen ikke kunne basere sin politik på en mulig fremtidig udvikling inden for de næste 22 år.
Og det er jo nye toner fra regeringen, for hvis jeg har hørt og forstået det rigtigt, som regeringen siger vedrørende miljøpolitikken - f.eks. det, som miljøministeren siger vedrørende CO2-problematikken - så siger den: Vi udleder mere og mere CO2, og det kan være, at det medfører et skrækscenario: en stigende temperatur og en deraf følgende stigende vandstand i havene eller måske en istid osv. osv.
Det er der ingen, der ved, men der er vel en tendens til, at det går meget værre, for som flere allerede har sagt: Allerede for 6 år siden havde Danmarks Statistik tre scenarier, og det værst tænkelige eller det, man kunne kalde skrækscenariet, sagde, at der om 22 år ville være 400.000 udlændinge fra den tredje verden i Danmark, og nu siger man, at det slet ikke passer, og at det værst tænkelige bliver 470.000. Så noget skal der gøres.
Og ingen kan jo komme og sige, at vi ikke gennem mange år har kendt konsekvenserne af den hidtil slappe og mangelfulde indvandrer- og flygtningepolitik, som flertallet i Folketinget har ført, for allerede i 1991 fik vi som sagt tallene fra Danmarks Statistik, og dengang var budskabet, at vi om 22 år let kunne have 400.000 etniske indvandrere boende i Danmark, men som sagt siger man nu, at der bliver 70.000 flere.
Prognosen siger også, at den fortsatte indvandring fra mindre udviklede lande i løbet af de næste 22 år vil få det etniske mindretal til at vokse fra 172.000 til 470.000.
Det er næsten en tredobling - og det er ikke indvandrere fra de europæiske lande, jeg taler om; det er ikke nordboer, det er ikke EU-borgere, og det er ikke amerikanere og japanere; det er fra de »mindre udviklede« lande - fra knap 200.000 til knap en halv million!
Det betyder, at hver tolvte indbygger i Danmark om 22 år vil have sine kulturelle og sproglige rødder i den tredje verden, og det * vil skabe store problemer for det danske samfund.
Det er selvfølgelig ikke indvandrernes eller flygtningenes skyld, at et flertal i Folketinget igennem mange år har ønsket de meget liberale regler, vi har om flygtninge og indvandrere og familiesammenføring.
Udlændingene har blot benyttet de lempelige regler, som flertallet har givet dem.
Men vel skal vi være gode, men vi skal efter konservativ opfattelse ikke være tossegode.
Og skal vi undgå den eksplosion i antallet af indvandrere fra den tredje verden, * må Folketinget hurtigst muligt vedtage de forslag, som bl.a. Det Konservative Folkeparti har fremsat: Vi må have fjernet reglen om, at flygtninge får livsvarigt ophold i Danmark allerede efter 3 år, og samtidig skal det retskrav, som de facto-flygtninge har på ophold i Danmark og senere livsvarigt ophold, væk.
Og får vi ikke vedtaget disse forslag snarest - sammen med de øvrige stramninger og ændringer af udlændingeloven, som den konservative folketingsgruppe har fremlagt sammen med Venstre, senest den 6. november og den 19. november sidste år - så vil prognosen uden tvivl blive til virkelighed, og sandsynligvis vil virkeligheden endda overgå prognosen.
Det Konservative Folkeparti ønsker ikke, at Danmark skal udvikle sig til et multietnisk samfund.
Vi ønsker, at det danske samfund også i fremtiden skal være præget af den historie, kultur og religion og det sprog og de traditioner, som generationer af danskere før os har været med til at skabe, forme og viderebringe.
Og vi ønsker, at alle indbyggere i Danmark skal vedkende sig, at de og deres familier er en del af det danske samfund.
Den holdning betyder ikke, at vi skal være et lukket samfund, være os selv nok.
Efter konservativ opfattelse skal vi stadig og i stigende omfang søge inspiration og fornyelse ved, at danskere i alle aldre i perioder søger udenlands for at arbejde eller for at uddanne sig.
Og vi skal glæde os over de udlændinge, som i kortere eller længere tid kommer til Danmark for at holde ferie eller for at arbejde eller forske eller på anden måde bringe inspiration og fornyelse til landet.
Og vi skal hjælpe flygtninge, der er på flugt og er reelle flygtninge, men den dag flugtårsagen er slut, skal vi ikke belønne dem med livsvarigt ophold, så skal vi hjælpe med at komme tilbage til eget land.